สรรพสามิตออกแสตมป์ใหม่
เล็งใช้อากรแบบอิเล็กทรอนิกส์ดัดหลังค้าเหล้า-บุหรี่เถื่อน
14 เม.ย. 2559

เล็งใช้อากรแบบอิเล็กทรอนิกส์ดัดหลังค้าเหล้า-บุหรี่เถื่อน
กรมสรรพสามิตเล็งออกแสตมป์แบบอิเล็กทรอนิกส์ หวังตรวจสอบและป้องกันการปลอมแปลงสุราและยาสูบเถื่อน สั่งเจ้าหน้าที่ลงพื้นที่ตรวจเข้มช่วงเทศกาลสงกรานต์
นายสมชาย พูลสวัสดิ์ อธิบดีกรมสรรพสามิต เปิดเผยว่า กรมสรรพสามิตอยู่ระหว่างศึกษาแนวทางการออกแสตมป์สรรพสามิตแบบอิเล็กทรอนิกส์ ที่จะนำมาใช้ในประเภทสินค้าที่มีแอลกอฮอล์ ทั้งสุรา เบียร์ และยาสูบ เพื่อเพิ่มประสิทธิภาพการจัดเก็บรายได้ เพราะสามารถตรวจสอบและป้องกันการปลอมแปลงแสตมป์สรรพสามิตจากกลุ่มมิจฉาชีพได้ เนื่องจากปัจจุบันเป็นการใช้แสตมป์สรรพสามิตรูปแบบเดิม ทำให้ยังมีกลุ่มมิจฉาชีพปลอมแปลงแสตมป์สรรพสามิตและนำมาติดไว้กับสุราและยาสูบเถื่อนจำนวนมาก ซึ่งการดำเนินการดังกล่าวถือเป็นหนึ่งในยุทธศาสตร์แผนการดำเนินงาน 5 ปีของกรมสรรพสามิต
ขณะเดียวกันยังได้สั่งการให้เจ้าหน้าที่กรมสรรพสามิตประสานงานกับตำรวจและทหาร ลงพื้นที่ตรวจสอบและปราบปรามการกระทำผิดกฎหมายสรรพสามิตตามพื้นที่ต่างๆ ในช่วงเทศกาลสงกรานต์ เช่น บริเวณแนวตะเข็บชายแดน แหล่งชุมชน ร้านค้าปลีก และสถานบริการต่างๆ เพื่อควบคุมการกระทำผิดในการลักลอบสินค้าหนีภาษี โดยเฉพาะสุราเถื่อน ยาสูบที่ไม่มีคุณภาพ ที่อาจลักลอบเข้ามาจำหน่าย เพื่อป้องกันไม่ให้ประชาชนบริโภคสินค้าที่ไม่มีคุณภาพ และสร้างความเป็นธรรม ความมั่นใจให้แก่ผู้ประกอบการที่เสียภาษีโดยสุจริต
“เทศกาลสงกรานต์แต่ละปีจะมีประชาชนเดินทางกลับภูมิลำเนาและท่องเที่ยวตามสถานที่ต่างๆ จำนวนมาก ซึ่งจะมีการเลือกซื้อสินค้าดังกล่าวในการสังสรรค์ กรมสรรพสามิตต้องออกตรวจเรื่องสุรายาสูบที่ไม่ได้คุณภาพ เพื่อช่วยดูแลสุขภาพของผู้บริโภคให้บริโภคสินค้าที่มีคุณภาพและถูกต้องตามกฎหมาย ซึ่งสินค้าหนีภาษี หรือปลอม อาจมีสารปนเปื้อนและสารตกค้างที่เป็นอันตรายจะส่งผลเสียต่อสุขภาพของผู้บริโภคมากกว่าสินค้าที่จำหน่ายโดยทั่วไป” นายสมชาย กล่าว
อย่างไรก็ตาม เชื่อว่าการจัดเก็บรายได้ของกรมจะปรับเพิ่มขึ้นตามการบริโภคของประชาชน ที่จะจัดเก็บภาษีสรรพสามิตเครื่องดื่มทั้งสุรา เบียร์ และยาสูบ เพิ่มขึ้น เพราะผู้ค้าเตรียมผลิตไว้รองรับกับเทศกาลต่างๆ รวมทั้งคาดว่าช่วงเดือน เม.ย.นี้ กรมจะสามารถเก็บรายได้เกินเป้าหมายที่ตั้งไว้ เพราะมีวันหยุดยาวเทศกาลสงกรานต์ ที่เกิดการใช้จ่ายของประชาชนในการเลี้ยงสังสรรค์กันเป็นจำนวนมาก